**R E L A C I O N**

**PËR**

**PROJEKTLIGJIN**

**“PËR DISA NDRYSHIME NË LIGJIN NR. 46/2018 “PËR KONTROLLIN SHTETËROR TË TRANSFERIMEVE NDËRKOMBËTARE TË MALLRAVE USHTARAKE DHE TË ARTIKUJVE E TEKNOLOGJIVE ME PËRDORIM TË DYFISHTË”**

1. **QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

## Me këtë projektligj synohet të eliminohen pengesat ligjore të cilat do të bëjnë të mundur aplikimin e operatorëve ekonomikë për marrjen e licencave/autorizimeve dhe certifikatave që lëshohen nga Autoriteti i Kontrollit Shtetëror të Eksporteve nëpërmjet platformave online.

1. **VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE**

Ky projektligj është në përputhje me Programin e Përgjithshëm Analitik të Projektakteve të parashikuara në PPAP për miratim në 4-mujorin e parë të 2020.

1. **ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME**

Në kuadër të reformave të Derregullimit, si dhe të lehtësimit të aplikimit të operatorëve ekonomikë për marrjen e licencave/autorizimeve dhe certifikatave që lëshohen nga Autoriteti i Kontrollit Shtetëror të Eksporteve, si dhe duke eliminuar sa më shumë kontaktet midis punonjësve të administratës dhe subjekteve aplikuese, këto ndryshime do të hapin rrugë për të eliminuar pengesat ligjore për aplikimin online nëpërmjet krijimit ose përdorimit të platformave ekzistuese, si e-Albania.

1. **VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Ky projektligj është në përputhje të plotë me rendin juridik të brendshëm dhe atë ndërkombëtar.

1. **VLERËSIMI I SHKALLËS SË PËRAFRIMIT ME *ACQUIS COMMUNAUTAIRE* (PËR PROJEKTAKET NORMATIVE)**

Ky projektligj nuk synon të përafrojë legjislacion të Bashkimit Evropian

1. **PËRMBLEDHJE SHPJEGUESE E PËRMBAJTJES SË PROJEKTAKTIT**

Në nenin 26, të ligjit nr. 46/2018 “Për kontrollin shtetëror të transferimeve ndërkombëtare të mallrave ushtarake dhe të artikujve e teknologjive me përdorim të dyfishtë”, përcaktohet se për lëshimin e licencave/autorizimeve apo të certifikatave në transferimin ndërkombëtar të mallrave, personi fizik/juridik aplikon me **shkrim** pranë Autoritetit të Kontrollit Shtetëror të Eksporteve, duke bashkëlidhur aplikimit dokumentacionin e nevojshëm.

Në nenin 1 të këtij projektligji, është riformuluar pika 1 e nenit 26, duke zëvendësuar togfjalëshin “me shkrim”, si dhe duke hequr fjalët “bashkëlidhur dokumentacionin”.

1. **INSTITUCIONET DHE ORGANET QË NGARKOHEN PËR ZBATIMIN E AKTIT**

Me zbatimin e këtij projektligji do të ngarkohet Ministria e Mbrojtjes dhe Autoriteti i Kontrollit Shtetëror të Eksporteve.

1. **PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT**

Ministria e Mbrojtjes, Autoriteti i Kontrollit Shtetëror të Eksporteve.

1. **RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Ky projektligj nuk ka efekte apo kosto shtesë për buxhetin e shtetit, pasi parashikohet që aplikimet online do të kryhen nëpërmjet platformës e-Albania.

**MINISTRI I MBROJTJES**

**Olta Xhaçka**